রাজধানীর ৪১ নম্বর ওয়ার্ড আওয়ামী লীগের সাধারণ সম্পাদক ফজলুল হক শুক্রবার দুপুরে আগারগাঁওয়ে বিজ্ঞান জাদুঘরের সামনে গুলিবিদ্ধ হন। গুরুতর আহত অবস্থায় তাকে পঙ্গু হাসপাতালে নেয়া হলে চিকিত্সকরা জানান, ফজলুল মারা গেছেন। এ ঘটনার পর শেরেবাংলা নগর থানার ওসি  রিয়াজ আহমেদকে বরখাস্ত করা হয়, বদলি করা হয় তেজগাঁও বিভাগের ডিসিকে। তেজগাঁও বিভাগের ডিসি আলী মিয়াকে ডিএমপির পাবলিক অর্ডার ম্যানেজমেন্টে (দক্ষিণ) বদলি করা হয়। তার স্থলে অতিরিক্ত দায়িত্ব পালন করছেন ডিসি ট্রাফিক (পশ্চিম) সেলিম মো. জাহাঙ্গীর। এছাড়া পেট্রল পরিদর্শক (শেরেবাংলা নগর) স্বরোজ কুমার রায়কে ডিএমপির পাবলিক অর্ডার ম্যানেজমেন্টে (দক্ষিণ) বদলি করা হয়। তার স্থলাভিষিক্ত হন পরিদর্শক হাফিজ মাহমুদ।